Diari Oficial de la Generalitat Valenciana


Sumari del DOGV 8196, del 22-12-2017 (2017/11827)

RESOLUCIÓ de 5 de desembre de 2017, de la Direcció General d'Obres Públiques, Transport i Mobilitat, per la qual es convoca la realització de diverses proves tendents a l'obtenció o renovació de certificats acreditatius de formació en matèria de transports per a l'any 2018.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8196

Data del DOGV
:   22-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11401


Data del document
:   05-12-2017

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * examen

RESOLUCIÓ de 5 de desembre de 2017, de la Direcció General d'Obres Públiques, Transport i Mobilitat, per la qual es convoca la realització de diverses proves tendents a l'obtenció o renovació de certificats acreditatius de formació en matèria de transports per a l'any 2018. [2017/11891]  
La Llei orgànica 5/1987, de 30 de juliol, de delegació de facultats de l'Estat en les comunitats autònomes pel que fa als transports per carretera i per cable, estableix en l'article 13 que les competències administratives relatives a l'adquisició, l'acreditació i el control de la capacitació professional per a la realització del transport i de les activitats auxiliars i complementàries d'aquest, queden delegades en les comunitats autònomes.  
En execució de les dites competències delegades i en compliment del que disposa l'article 5 de l'Ordre 3/2010, de 18 de gener, de la Conselleria d'Infraestructures i Transport, per la qual s'aproven les bases generals reguladores de les proves per a l'obtenció del certificat d'aptitud professional, acreditatiu de la qualificació inicial dels conductors de determinats vehicles destinats al transport de mercaderies o de viatgers per carretera.  
Així mateix, segons el que preveu l'Ordre de 24 de març de 2004, de la Conselleria d'Infraestructures i Transport, per la qual es regula el procediment de realització de l'examen per a l'obtenció del certificat de capacitació professional dels consellers de seguretat per al transport de mercaderies perilloses per carretera i la seua renovació.  
I finalment, d'acord amb el que disposa l'Ordre de 16 de setembre de 1999, de la Conselleria d'Obres Públiques, Urbanisme i Transports, per la qual es regula el procediment que s'ha de seguir per a la realització de les proves per a l'obtenció del certificat de capacitació professional per a l'exercici de les activitats de transport interior i internacional de mercaderies i de viatgers.  
Fent ús de les facultats conferides en virtut del que disposa l'article 11 del Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, resolc:  
  
Primer. Objecte de la resolució  
És objecte de la present resolució convocar les proves següents per a l'exercici 2018:  
1. Exàmens per a l'obtenció del certificat d'aptitud professional acreditatiu de la qualificació inicial, necessari per a la conducció per vies públiques espanyoles de vehicles per als quals siga obligatori estar en possessió de permisos de conducció de les categories C1, C1+E, C, C+E, D1, D1+E, D o D+E, definides en el Reial decret 818/2009, de 8 de maig, pel qual s'aprova el Reglament general de conductors.  
2. Exàmens per a l'obtenció i renovació dels certificats de capacitació professional dels consellers de seguretat per al transport de mercaderies perilloses per carretera.  
3. Exàmens per a l'obtenció del certificat de competència professional per a l'exercici de les activitats de transport mercaderies i de viatgers per carretera.  
  
Segon. Presentació de sol·licituds  
1. Les sol·licituds per a l'obtenció del Certificat d'Aptitud Professional acreditatiu de la qualificació inicial es presentaran segons el que disposa l'article 7 de l'Ordre 3/2010, de 18 de gener, de la Conselleria d'Infraestructures i Transports, que estableix:  
a) Les sol·licituds es tramitaran exclusivament per via telemàtica.  
b) Les sol·licituds d'inscripció s'hauran d'efectuar en els terminis que es detallen en l'annex III d'aquesta resolució.  
c) Per a l'efectiva inscripció s'haurà de consignar el número de la taxa de drets d'admissió a l'examen, així com la data de l'ingrés corresponent.  
d) La falta de justificació de l'abonament dels drets d'examen determinarà l'exclusió de l'aspirant.  
e) En cap cas la justificació de l'abonament dels drets d'examen substituirà el tràmit d'inscripció.  
f) Requisit indispensable per als aspirants que desitgen presentar-se a les proves d'obtenció del certificat d'aptitud professional serà haver superat el curs de qualificació inicial abans de la finalització dels terminis d'inscripció esmentats en l'annex III.  
g) Els aspirants hauran de residir a la Comunitat Valenciana, en cas contrari, caldrà ajustar-se al que disposa l'article 6.2 de l'Ordre 3/2010, de 18 de gener, llevat que disposen d'autorització de l'òrgan convocant, circumstància que hauran de comunicar al tribunal de les proves amb antelació a la presentació de la sol·licitud.  
2. Obtenció i renovació dels certificats de capacitació professional de consellers de seguretat per al transport de mercaderies perilloses per carretera.  
Les sol·licituds per a l'obtenció i renovació dels certificats de capacitació professional de conseller de seguretat per al transport de mercaderies perilloses per carretera es presentaran de forma telemàtica i en els terminis indicats en l'apartat corresponent de l'annex III.  
Aquestes sol·licituds s'adequaran als models normalitzats que estaran accessibles en la seu electrònica de la Generalitat, https://sede.gva.es, (o en la URL http://www.habitatge.gva.es/web/transportes), dissenyats amb aquesta finalitat. Per a poder realitzar la presentació electrònica, la persona sol·licitant haurà de disposar de firma electrònica, per mitjà del certificat reconegut per a la ciutadania emés per l'Agència de Tecnologia i Certificació Electrònica (www.accv.es), del DNI electrònic o qualsevol altre admés per la seu electrònica de la Generalitat amb els criteris següents:  
Per a obtindre el certificat de capacitació professional caldrà sol·licitar, per mitjà del formulari corresponent habilitat, l'obtenció (en la qual s'haurà d'optar per presentar-se a l'examen global o a una especialitat) o la renovació de l'especialitat o especialitats que se sol·liciten, en aquest cas sempre que no haja caducat el certificat que es pretén renovar.  
La falta de justificació de l'abonament dels drets d'examen determinarà l'exclusió de l'aspirant.  
En el formulari caldrà indicar obligatòriament un lloc per a la realitzar les proves, a la Comunitat Valenciana, que únicament es podrà esmenar amb anterioritat a la publicació de la llista definitiva d'admesos i exclosos.  
3. Obtenció del certificat de competència professional per a l'exercici de les activitats de transport de mercaderies i de viatgers per carretera.  
  
Les sol·licituds relatives a obtenció del certificat de competència professional per a l'exercici de les activitats de transport de mercaderies i de viatgers per carretera es presentaran de forma telemàtica.  
La falta de justificació de l'abonament dels drets d'examen determinarà l'exclusió de l'aspirant.  
Aquestes sol·licituds s'adequaran als models normalitzats que estaran accessibles en la seu electrònica de la Generalitat, https://sede.gva.es (o en la URL http://www.habitatge.gva.es/web/transportes), dissenyats amb aquesta finalitat. Per a poder realitzar la presentació electrònica, la persona sol·licitant haurà de disposar de firma electrònica, per mitjà del certificat reconegut per a la ciutadania emés per l'Agència de Tecnologia i Certificació Electrònica (www.accv.es), del DNI electrònic o qualsevol altre admés per la seu electrònica de la Generalitat amb els criteris següents:  
El formulari de sol·licitud incorporarà:  
a) La indicació d'un lloc per a la realitzar les proves, a la Comunitat Valenciana, que únicament es podrà modificar amb la sol·licitud prèvia i en el termini d'esmena de la llista provisional d'admesos i exclosos.  
  
b) Per a aquells supòsits en què el domicili indicat en el document d'identitat no siga de la Comunitat Valenciana, s'adjuntarà per mitjà del procediment telemàtic un certificat d'empadronament recent en què conste inscripció en un municipi de la Comunitat Valenciana.  
  
c) Es farà constar igualment si s'opta per la modalitat de viatgers o mercaderies, i no és possible optar a ambdós en la mateixa convocatòria.  
  
  
Tercer. Tribunal  
El tribunal serà únic per a totes les proves, en les diverses convocatòries, que s'estableixen en la present resolució i la seua composició queda arreplegada en l'annex I d'aquesta resolució.  
Quart. Indicacions relatives a l'admissió i realització de les proves  
  
1. Els aspirants s'hauran de presentar en el lloc de la realització de les proves proveïts de la següent documentació i material:  
Document nacional d'identitat, número d'identificació d'estrangers o altres documents que acrediten fefaentment la seua identitat, a juí del tribunal, vigents en el moment de realització de les proves.  
  
Estris d'escriptura: bolígraf blau o negre.  
2. Durant la realització de l'examen no es permetrà la utilització de calculadora o de telèfon mòbil, ni dispositius informàtics.  
3. Per a la realització de les proves tendents a l'obtenció del certificat d'aptitud professional acreditatiu de la qualificació inicial es disposarà d'un temps màxim de dos hores.   
L'examen constarà de 100 preguntes tipus test, més 3 addicionals per a suplir possibles anul·lacions, cada una de les quals disposarà de quatre respostes alternatives.  
Per als aspirants que tinguen la qualificació inicial en alguna de les dos modalitats (viatgers o mercaderies) i aspiren a obtindre el certificat en l'altra modalitat, l'examen constarà de 25 preguntes, més 1 addicional per a possibles anul·lacions.  
En ambdós casos, les respostes correctes es valoraran amb 1 punt i les incorrectes es penalitzaran amb 0,5 punts negatius. Les preguntes no contestades o que continguen més d'una resposta no puntuaran ni positivament ni negativament.  
Per a aprovar serà necessari obtindre una puntuació no inferior a la meitat del total de punts possibles.  
4. En les proves per a l'obtenció dels certificats de capacitació professional de conseller de seguretat per al transport de mercaderies perilloses per carretera, els participants disposaran d'un temps màxim de dos hores, excepte en el cas dels exàmens per a la renovació dels certificats, en els quals la duració de l'examen serà d'una hora com a temps màxim.  
a) La prova d'obtenció del certificat constarà de dos exercicis.  
El primer consistirà a contestar a 50 preguntes tipus test, amb quatre respostes alternatives i només una d'aquestes és la correcta.  
El segon, en la qual es permetrà la consulta de textos, excepte aquells en què figure la resolució als supòsits, consistent en la realització d'un estudi o supòsit que, amb referència a l'àmbit del mode del transport i a l'especialitat corresponent, versarà sobre les tasques i obligacions a realitzar i/o complir pel conseller.  
Cada prova es valorarà de 0 a 100 punts i es considerarà superada quan s'obtinga una puntuació igual o superior a 50. Les respostes errònies no tindran penalització.  
b) La prova per a la renovació del certificat consistirà només en la realització de la prova tipus test, amb quatre respostes alternatives en què només una d'aquestes és la correcta. La dita prova es valorarà de 0 a 100 punts i es considerarà superada quan s'obtinga una puntuació igual o superior a 50. Les respostes errònies no tindran penalització.  
  
5. En les proves per a l'obtenció del certificat de competència professional per a l'exercici de les activitats de transport de mercaderies i de viatgers per carretera, els interessats disposaran d'un temps màxim de quatre hores, que es distribuirà en dos períodes de dos hores per a cada una de les dos parts (teoria i pràctica) de l'exercici.  
La primera part consistirà a contestar a 100 preguntes tipus test, cada una de les quals tindrà quatre respostes alternatives, sobre el contingut de les matèries del programa que corresponga.  
La segona part consistirà a resoldre, per mitjà de càlcul matemàtic o una explicació escrita, sis supòsits pràctics que requerisquen l'aplicació de les matèries del programa a casos concrets.  
En les preguntes tipus test, les respostes correctes es valoraran amb 0,04 punts i les incorrectes es penalitzaran amb 0,02 punts negatius. Les preguntes no contestades o que continguen més d'una resposta no puntuaran positivament ni negativament.  
En els supòsits pràctics cada un d'aquests es valorarà entre 0 i 1 punt.  
Per a aprovar l'exercici serà necessari obtindre una puntuació no inferior a 2 en la primera part ni a 3 en la segona, i que la suma de les puntuacions obtingudes en ambdós parts siga igual o superior a 6.  
Els aspirants seran convocats a cada exercici en crida única, i seran exclosos els que no compareguen.  
Cinqué. Dates, hora i lloc de realització de les proves  
En tots els casos, el lloc de realització i l'hora (o hores si hi haguera distints horaris) d'inici de les proves s'anunciarà en la seu electrònica de la Generalitat http://sede.gva.es (així com en la URL http://www.habitatge.gva.es/web/transportes) amb quinze dies d'antelació.  
  
La determinació de les dates de realització dels exàmens s'estableix en l'annex II d'aquesta resolució.  
Contra la present resolució, que no esgota la via administrativa, es podrà interposar un recurs d'alçada davant del secretari autonòmic d'Habitatge, Obres Públiques i Vertebració del Territori en el termini d'un mes, a comptar des de l'endemà de la seua publicació en el Diari Oficial de la Generalitat Valenciana, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú, sense perjuí que s'utilitze qualsevol altra via que es considere oportuna.  
  
València, 5 de desembre de 2017.- El director general d'Obres Públiques, Transport i Mobilitat: Carlos Domingo Soler.  
  
  
Annex I  
  
El tribunal de les proves convocades està compost per:  
Tribunal titular  
President: Vicente Lacruz Cervera.  
Secretària: Elena Herrero García.  
Vocals: Néstor Casado Novella, Pedro Luis García de Torres, José Miguel Martín Zamora i Marisa Zabala Salelles.  
Tribunal suplent  
Presidenta: Teresa Gras Horta.  
Secretari: Francisco García López.  
Vocals: Laura Box Lidón, Carolina Casal Asensio, Rafael González Tur, Pilar José Guerrero i Manuela López Varas.  
  
  
Annex II  
  
Dates de realització de les proves d'obtenció del Certificat d'Aptitud Professional acreditatiu de la qualificació inicial.  
  
27 de gener de 2018  
7 d'abril de 2018  
26 de maig de 2018  
14 de juliol de 2018  
29 de setembre de 2018  
24 de novembre de 2018  
  
Dates de realització de les proves d'obtenció del certificat de competència professional per a l'exercici de les activitats de transport de mercaderies i de viatgers per carretera.  
  
26 de maig de 2018  
24 de novembre de 2018  
  
Dates de realització de les proves d'obtenció i renovació dels certificats de capacitació professional de conseller de seguretat per al transport de mercaderies perilloses per carretera.  
  
26 de maig de 2018  
24 de novembre de 2018  
  
  
Annex III  
Certificat d'aptitud professional (CAP)  
  
Inici de presentació Fi de presentació  
 d'instàncies d'instàncies Data d'examen  
26/12/17 08/01/18 27/01/18  
22/02/18 08/03/18 07/04/18  
26/04/18 08/05/18 26/05/18  
15/06/18 27/06/18 14/07/18  
13/08/18 29/08/18 29/09/18  
18/10/18 31/10/18 24/11/18  
  
  
Competència professional de transport de mercaderies i de viatgers per carretera  
  
Inici de presentació Fi de presentació  
 d'instàncies d'instàncies Data d'examen  
01/04/18 20/04/18 26/05/18  
01/10/18 20/10/18 24/11/18  
  
  
Consellers de seguretat per al transport de mercaderies perilloses per carretera  
  
Inici de presentació Fi de presentació  
 d'instàncies d'instàncies Data d'examen  
01/04/18 20/04/18 26/05/18  
01/10/18 20/10/18 24/11/18